ขนาดองคชาตมนุษย์
การศึกษา > ความยาว > แข็งตัว

มีการศึกษาทางวิทยาศาสตร์เกี่ยวกับความยาวขององคชาตขณะแข็งตัวของผู้ชายผู้ใหญ่หลายชิ้น โดยการศึกษาที่อาศัยการวัดด้วยตนเอง รวมถึงการสำรวจผ่านอินเทอร์เน็ต มักรายงานความยาวเฉลี่ยสูงกว่าการศึกษาที่ใช้วิธีการทางการแพทย์หรือวิทยาศาสตร์ในการวัดผล
การศึกษาที่วัดโดยเจ้าหน้าที่ต่อไปนี้ประกอบด้วยกลุ่มตัวอย่างที่แตกต่างกันของประชากรมนุษย์ (เช่น ช่วงอายุหรือเชื้อชาติที่เฉพาะเจาะจง, การคัดเลือกผู้ที่มีความวิตกกังวลทางเพศในทางการแพทย์, หรือการเลือกตัวอย่างด้วยตนเอง) ซึ่งอาจก่อให้เกิดอคติในการชักตัวอย่างได้
ในการศึกษาผู้ชายที่มีสุขภาพดีจำนวน 80 คน ซึ่งตีพิมพ์ในเดือนกันยายนปี 2539 ในวารสารเดอะเจอร์แนลออฟยูโรโลจี พบว่าความยาวเฉลี่ยขององคชาตขณะแข็งตัวอยู่ที่ 12.9 เซนติเมตร (5.1 นิ้ว) จุดประสงค์ของการศึกษานี้คือ "เพื่อให้แนวทางเกี่ยวกับความยาวและเส้นรอบวงขององคชาตเพื่อช่วยในการให้คำปรึกษาผู้ป่วยที่พิจารณาการเสริมองคชาต" โดยการแข็งตัวขององคชาตเกิดจากการใช้ยากระตุ้นในผู้ชายชาวอเมริกันที่มีสุขภาพดีจำนวน 80 คน (มีเชื้อชาติต่างกันและอายุเฉลี่ย 54 ปี) โดยสรุปได้ว่า "ทั้งอายุของผู้ป่วยและขนาดขององคชาตขณะอ่อนตัวไม่สามารถทำนายความยาวขององคชาตขณะแข็งตัวได้อย่างถูกต้อง"
การศึกษาที่ตีพิมพ์ในเดือนธันวาคมปี 2543 ในวารสาร International Journal of Impotence Research พบว่าความยาวเฉลี่ยขององคชาตขณะแข็งตัวในผู้ชายชาวยิวผิวขาวจำนวน 50 คน อยู่ที่ 13.6 เซนติเมตร (5.4 นิ้ว) (วัดโดยเจ้าหน้าที่) จุดประสงค์ของการศึกษาคือ "เพื่อระบุพารามิเตอร์ทางคลินิกและทางวิศวกรรมขององคชาตขณะอ่อนตัวเพื่อทำนายขนาดขององคชาตขณะแข็งตัว" การแข็งตัวขององคชาตเกิดจากการใช้ยากระตุ้นในผู้ป่วยชาวยิวผิวขาวที่ได้รับการประเมินภาวะหย่อนสมรรถภาพทางเพศจำนวน 50 คน (อายุเฉลี่ย 47±14 ปี) ผู้ป่วยที่มีความผิดปกติขององคชาตหรือภาวะหย่อนสมรรถภาพทางเพศที่เกิดจากสาเหตุทางจิตวิทยามากกว่าหนึ่งสาเหตุจะถูกยกเว้นจากการศึกษา
บทปริทัศน์ที่ตีพิมพ์ในปี 2550 ในวารสารบีเจยูอินเดอร์เนชันแนล แสดงให้เห็นว่าความยาวเฉลี่ยขององคชาตขณะแข็งตัวอยู่ที่ 14-16 เซนติเมตร (5.5-6.3 นิ้ว) และเส้นรอบวงเฉลี่ยอยู่ที่ 12-13 เซนติเมตร (4.7-5.1 นิ้ว) โดยงานวิจัยนี้ได้เปรียบเทียบผลการศึกษาจำนวนสิบสองชิ้นที่ดำเนินการในประชากรที่แตกต่างกันในหลายประเทศและรวมเอาวิธีการวัดที่หลากหลายเข้าไว้ในบทปริทัศน์ด้วย
การศึกษาในปี 2558 ในวารสารบีเจยูอินเดอร์เนชันแนล สรุปว่าความยาวเฉลี่ยขององคชาตขณะแข็งตัวอยู่ที่ 13.12 เซนติเมตร (5.16 นิ้ว)
การศึกษาในประเทศอินเดียที่ตีพิมพ์ในปี 2550 ในวารสาร International Journal of Impotence Research พบว่าความยาวเฉลี่ยขององคชาตขณะแข็งตัวในผู้ชายจำนวน 301 คน (อายุระหว่าง 18-60 ปี) อยู่ที่ 13.01 เซนติเมตร (5.12 นิ้ว)
การศึกษาในประเทศเกาหลีที่ตีพิมพ์ในปี 2514 ซึ่งศึกษาผู้ชายจำนวน 702 คน (อายุระหว่าง 21-31 ปี) พบว่าความยาวเฉลี่ยขององคชาตขณะแข็งตัวอยู่ที่ 12.70 เซนติเมตร (5.00 นิ้ว) การศึกษาอีกชิ้นในปี 2541 ที่ศึกษาผู้ชายชาวเกาหลีจำนวน 150 คน พบว่าความยาวเฉลี่ยขององคชาตขณะแข็งตัวอยู่ที่ 13.42 เซนติเมตร (5.28 นิ้ว) และการศึกษาล่าสุดในปี 2559 ที่ศึกษาผู้ชายชาวเกาหลีจำนวน 248 คน พบว่าความยาวเฉลี่ยขององคชาตขณะแข็งตัวอยู่ที่ 13.53 เซนติเมตร (5.33 นิ้ว)
การปริทัศน์ในปี 2563 ที่ตีพิมพ์ในวารสาร Journal of Sex & Marital Therapy พบว่าผู้ชายส่วนใหญ่เชื่อว่าความยาวเฉลี่ยขององคชาตขณะแข็งตัวนั้นมากกว่า 15.24 เซนติเมตร (6 นิ้ว) ความเชื่อที่ไม่ถูกต้องนี้อาจมาจากข้อมูลที่ไม่ถูกต้องและเกินจริงที่ถูกนำเสนอในการศึกษาที่ให้ผู้เข้าร่วมวัดขนาดด้วยตนเอง ผู้เข้าร่วมอาจรายงานขนาดองคชาตที่สูงเกินความเป็นจริงเนื่องจากความเชื่อที่ว่าองคชาตขนาดใหญ่นั้นเป็นที่ต้องการของสังคมมากกว่า การปริทัศน์เดียวกันนี้ยังได้วิเคราะห์ผลลัพธ์จากการศึกษาก่อนหน้าจำนวนสิบชิ้น ซึ่งนักวิจัยได้ทำการวัดขนาดองคชาตขณะแข็งตัว พบว่าองคชาตขณะแข็งตัวจะมีความยาวระหว่าง 12.95-13.92 เซนติเมตร (5.1-5.5 นิ้ว ตามลำดับ) ซึ่งต่ำกว่าค่าเฉลี่ยที่ได้จากการศึกษาที่อาศัยการวัดด้วยตนเองอย่างมีนัยสำคัญ ผู้เขียนยังให้ความเห็นว่า ผลการศึกษาจากการวัดดังกล่าวก็อาจยังคงสูงเกินจริงเนื่องจากอคติด้านอาสาสมัคร กล่าวคือ ผู้ชายที่มีองคชาตขนาดใหญ่อาจมีแนวโน้มในการเลือกเข้าร่วมการศึกษาดังกล่าวมากกว่า